**SÆRLIGT FOR VUGGESTUEN**

At begynde i vuggestue kan være en stor omvæltning for både barn og forældre. Alle børn er forskellige, og reagerer forskelligt på deres nye vuggestueliv. Vi tager altid udgangspunkt i det enkelte barn og dets behov, når han/hun starter i vuggestuen. Indkøringen vil foregå i et roligt tempo og vi anbefaler, at I som forældre, har god tid til at jeres barn kommer trygt og godt ind i den nye hverdag i vuggestuen, med mange nye børn og voksne.

For at indkøringen bliver så tryg og god for jeres barn som muligt, er det vigtigt at I fortæller stuens pædagoger så meget som muligt om jeres barn. Eksempelvis hvordan graviditeten var, hvordan gik fødslen, hvad kan jeres barn lide at spise, søvnrytme, særlig behov, hvordan viser jeres barn tegn på træthed, sygdom og familiære forhold som giver mening at informere os om osv.

Spørg altid på stuen hvis der er noget I er usikre på, ikke forstår eller undrer jer over. Der er ingen dumme spørgsmål og for os er det altafgørende, at vi har et godt samarbejde og en god kommunikation med jer forældre fra første dag.

**Indkøring i vuggestuen:**

Vi anbefaler, at I kommer ned og besøger os en dag inden jeres barn starter i vuggestuen. Hvor lang tid I skal bruge på indkøring, afhænger af jeres barn. Vi anbefaler minimum to uger og gerne længere tid. Vi anbefaler så mange korte dage som muligt i starten.

Vi har ingen fast procedure for hvordan en indkøring SKAL være. Det vigtigste er dog, at I er i tæt dialog med stuens personale om indkøringen. Aftal hvad I gør fra dag til dag alt efter hvordan jeres barn reagerer.

**Hvad skal jeres barn have med i vuggestuen:**

***Tøj:***  Jeres barn skal have rent tøj på hver dag. Det er vigtigt at jeres barn har rigeligt med skiftetøj liggende i vuggestuen. Gerne flere bodystockings, undertøj, strømper, bukser, bluser, trøjer, overtøj, sko/støvler, solhat uden snor, årstidsbestemt overtøj mm.

Hvis I er usikre på hvad jeres barn skal have med, så spørg stuens personale, da de er dygtige til at vejlede og gerne vil hjælpe. Husk at skriv navn i alt.

***Bleer, barnevogne og sutter:*** I Baunevangen tilbydes alle børn bleer. Vi har barnevogne, krybber, dyner mm til alle vuggestuebørn. Vores barnevogne og krybber står i opvarmet krybberum.

For nogen børn er det trygt at starte med at sove i egen barnevogn og efter noget tid rykke over i vores barnevogn eller krybbe.

Vi glæder os til at lære jeres barn og jer som familie at kende.

Mange hilsner Vuggestuens personale